Слабодка (Браслаўскі раён)

**Слабо́дка** — вёска ў Беларусі, паміж азёрамі Поцехам, Недравам, Ільмёнкам. Цэнтар сельсавету Браслаўскага раёну Віцебскай вобласьці. Насельніцтва на 2010 год — 783 чалавекі. Знаходзіцца за 9 км на паўночны ўсход ад места Браслаў, за 21 км ад чыгуначнай станцыі Друя; на аўтамабільнай дарозе Браслаў — Друя.

Слабодка — даўняе мястэчка гістарычнай Браслаўшчыны (частка Віленшчыны).

## Назва
Варыянты назвы ў гістарычных крыніцах: *Слабада*, *Слабодка Заверская*, *Быхаўка*, *Юзафова*.

## Гісторыя
### Вялікае Княства Літоўскае
Першы пісьмовы ўпамін пра Слабодку ў складзе Друйскага двара датуецца 1618 годам. У інвэнтары Браслаўскага староства за 1649 год значыцца *мястэчка Слабада*. Ад часу свайго заснаваньня яна ўваходзіла ў склад Браслаўскага павету Віленскага ваяводзтва.

У XVIII ст. Слабодка належала да маёнтку Завер’я, і пераважна знаходзілася ў валоданьні Мірскіх. У канцы XVIII ст. упамінаецца прыкагалак (у 1783 годзе — 6 жыдоўскіх дамоў).

### Пад уладай Расейскай імпэрыі
У выніку трэцяга падзелу Рэчы Паспалітай (1795 год) Слабодка апынулася ў складзе Расейскай імпэрыі, у Браслаўскім павеце Віленскай губэрні. У 1806 году С. Мірскі фундаваў будаваньне невялікага мураванага касьцёла.

18 сьнежня 1842 году Слабодка як цэнтар воласьці ўвайшла ў склад Новааляксандраўскага павету Ковенскай губэрні, у гэты час тут было 30 двароў, працавалі валасная ўправа і пазыковая каса. У 1865 году расейскія ўлады з мэтай маскалізацыі колішняга Вялікага Княства Літоўскага адкрылі ў мястэчку народную вучэльню. Паводле вынікаў перапісу 1897 году, у Слабодцы было 124 двары. У 1903 годзе ў мястэчку і ваколіцах працаваў фальклярыст В. Камінскі, які запісаў тут больш за 30 беларускіх народных песень.

У Першую сусьветную вайну каля Слабодкі праклалі вузкакалейку, якая ў 1920—1960-я гады дзеяла як пасажырская лінія. У лютым 1918 году мястэчка занялі войскі Нямецкай імпэрыі.

### Найноўшы час
25 сакавіка 1918 году згодна з Трэцяй Устаўной граматай Слабодка абвяшчалася часткай Беларускай Народнай Рэспублікі. 1 студзеня 1919 году ў адпаведнасьці з пастановай І зьезду КП(б) Беларусі яна ўвайшла ў склад Беларускай ССР. Улетку 1919 году мястэчка стала адным з цэнтраў антыбальшавіцкага паўстаньня. Згодна з Рыскай мірнай дамовай 1921 году Слабодка апынулася ў складзе міжваеннай Польскай Рэспублікі, дзе стала цэнтрам гміны Браслаўскага павету Віленскага ваяводзтва. На 1931 год у мястэчку было 146 двароў працавалі чыгуначная станцыя, школа, пошта, аптэка, карчма, крамы.

У 1939 годзе Слабодка ўвайшла ў БССР, дзе 12 кастрычніка 1940 году стала цэнтрам сельсавету Браслаўскага раёну. Статус паселішча панізілі да вёскі.

На 1999 год у Слабодцы было 396 двароў, на 2001 год — 387. У 2000-я гады вёска атрымала афіцыйны статус «аграгарадку».


Słabodka. Слабодка (1916).jpg|Працэсія, 1916 г.
Słabodkaŭskaja synagoga. Слабодкаўская сынагога (1930).jpg|Сынагога, 1930 г.
Słabodka, Vialikaja. Слабодка, Вялікая (1934).jpg|Крама, 1934 г.
Słabodka, Božaha Providu. Слабодка, Божага Провіду (1941-44).jpg|Касьцёл, 1941—44 гг.


## Насельніцтва
### Дэмаграфія
* **XIX стагодзьдзе**: 1850 год — каля 300 чал.; 1889 год — 303 чал.; 1897 год — 643 чал.
* **XX стагодзьдзе**: 1931 год — 848 чал.; 1999 год — 1133 чал.
* **XXI стагодзьдзе**: 2001 год — 860 чал.; 2010 год — 783 чал.

### Інфраструктура
У Слабодцы працуюць сярэдняя школа, дашкольная ўстанова, лякарня, бібліятэка, клюб, пошта.

## Забудова
### Вуліцы і пляцы

## Турыстычная інфармацыя
### Інфраструктура
У Слабодцы разьмяшчаюцца лябараторыя азёразнаўства БДУ, турыстычная база Нацыянальнага парку «Браслаўскія азёры», летнія базы адпачынку.

### Славутасьці
* Касьцёл Провіду Божага (1903)
* Млын водны (1-я палова XX ст.)
* Могілкі хрысьціянскія (XIX ст.)

Каля вёскі знаходзяцца 2 гарадзішчы жалезнага веку.

## Галерэя

Kaścioł - Słabodka - 04.jpg|Касьцёл Провіду Божага
1Слабодка Касьцёл Сэрца Ісуса інтэр.JPG|Касьцёл, інтэр’ер
Kaścioł - Słabodka - 05.jpg|Касьцёл, каплічка
СлабодкаКасьцёл Сэрца Ісуса.JPG|Касьцёл і вёска з боку возера


## Асобы
* Зінаіда Дудзюк (нар. 1950) — беларуская пісьменьніца

## Крыніцы

## Літаратура
* 
* 
* 

## Вонкавыя спасылкі
* Слабодка, Radzima.org

Катэгорыя:Слабодка (Браслаўскі раён)